b'\n_START_ARTICLE_\nBaath\n_START_PARAGRAPH_\nBaath (arab. \xd8\xa7\xef\xbb\x9f\xef\xba\x92\xef\xbb\x8c\xef\xba\x9a\xe2\x80\x8e) on arabisosialistinen, arabinationalistinen panarabialainen ideologia. Se ei kuitenkaan ole islamistinen, vaan sekularistinen liike. Ideologian is\xc3\xa4 oli syyrialainen kristitty Michel Aflaq (1910\xe2\x80\x931989). Baath-puolue on hallinnut Syyriaa vuodesta 1963 nykyhetkeen ja Irakia Saddam Husseinin kukistumiseen asti.\n_START_SECTION_\nIdeologia\n_START_PARAGRAPH_\nBaath tarkoittaa arabiaksi uudelleensyntym\xc3\xa4\xc3\xa4. Sen ideologiset tavoitteet ovat maallisuus, sosialismi ja panarabialaisuus, arabikansojen yhten\xc3\xa4isyys. Puolueen motto on: "Wahdah, Hurriyah, Ishtirrakiyah" (Yhten\xc3\xa4isyys, vapaus, sosialismi). Yhten\xc3\xa4isyydell\xc3\xa4 tarkoitetaan panarabialaisuutta ja vapaudella vapautta l\xc3\xa4nsimaisista vaikutteista. Nationalismista liike omaksui luokattoman kansan yhten\xc3\xa4isyyden ja se oli siten anti-marxilainen. Tavoitteena oli kuitenkin talouden kansallistaminen kansan palvelukseen. Siten liike vastusti l\xc3\xa4nsimaista kapitalismia._NEWLINE_Panarabismin tavoitteena on ollut yhdist\xc3\xa4\xc3\xa4 eri arabivaltiot, kehityst\xc3\xa4 kuitenkin hidastivat h\xc3\xa4vi\xc3\xb6t Israelille sodissa ja arabivaltioiden heikko talouskasvu. Saddam Husseinin Irakin pitk\xc3\xa4llinen taloussaarto ja nykyinen miehitys ovat haudanneet yhdistymishaaveet ja panarabismin tilalle ovat tulleet erilaiset islamilaiset liikkeet.\n_START_SECTION_\nKehitys\n_START_PARAGRAPH_\nMichel Aflaq kehitti ideologiansa opiskellessaan 1930-luvulla Sorbonnen yliopistossa. Salah al-Din Bitarin kanssa, josta tuli my\xc3\xb6hemmin Syyrian p\xc3\xa4\xc3\xa4ministeri, h\xc3\xa4n perusti Baath-puolueen vuonna 1947 Damaskoksessa Ranskan Syyriassa vastustamaan l\xc3\xa4nsimaiden siirtomaahallintoa. Se oli aluksi l\xc3\xa4hinn\xc3\xa4 muutaman intellektuellin liike, kunnes se vuonna 1952 yhdistyi Akram al-Hawranin arabisosialistisen puolueen kanssa, jolloin nimeksi tuli Arabisosialistinen Baath-puolue (arab. \xd8\xad\xd8\xb2\xd8\xa8 \xd8\xa7\xd9\x84\xd8\xa8\xd8\xb9\xd8\xab \xd8\xa7\xd9\x84\xd8\xb9\xd8\xb1\xd8\xa8\xd9\x8a \xd8\xa7\xd9\x84\xd8\xa7\xd8\xb4\xd8\xaa\xd8\xb1\xd8\xa7\xd9\x83\xd9\x8a\xe2\x80\x8e, \xe1\xb8\xa4izb al-Ba`\xe1\xb9\xaf al-`Arab\xc4\xab al-I\xc5\xa1tir\xc4\x81ki). Puolue kattoi kaikki arabimaat kansallisen johtonsa alaisuudessa (kansallinen tarkoittaa t\xc3\xa4ss\xc3\xa4 arabikansaa). Jokaiseen valtioon perustettiin alueellinen osasto._NEWLINE_Irakin Baath-puolueen alueellinen osasto perustettiin 1954. Baathistit nousivat valtaan Syyriassa ja Irakissa 1963. Irakissa valta j\xc3\xa4i lyhytaikaiseksi, mutta baathistit nousivat uudelleen valtaan hein\xc3\xa4kuussa 1968._NEWLINE_Vallassa ollessaan baathistien oli solmittava suhteet vastustamaansa Neuvostoliittoon aseiden saamiseksi. Irakin ja Syyrian baathistit ajautuivat nopeasti toisiaan vastaan ja syytteliv\xc3\xa4t toisiaan yhteisen asian pett\xc3\xa4misest\xc3\xa4. Maallisuutensa vuoksi Irakin Baath-hallinto ei koskaan tullut toimeen radikaalien islamilaisten liikkeiden kuten al-Qaidan kanssa. _NEWLINE_Baath-puolue hallitsi Irakia Irakin sotaan asti ja on nyky\xc3\xa4\xc3\xa4nkin Syyrian hallitseva puolue. Kun Saddam Husseinin hallinto syrj\xc3\xa4ytettiin, USA:n miehityshallinto kielsi puolueen Irakissa kes\xc3\xa4kuussa 2003. Nykyisin puolueen entisten j\xc3\xa4senten on sallittu palata ty\xc3\xb6paikkoihinsa, korkeimpiin johtaviin asemiin p\xc3\xa4\xc3\xa4sy on kuitenkin kielletty._NEWLINE_Jordaniassa Baath-puolueella oli vuosina 1997\xe2\x80\x932001 yksi edustaja parlamentissa.'